kardosdrur/scandi-wiki huggingface dataset:
Hald (Randers Kommune)

Hald er en by i Østjylland med , beliggende 6 km nordøst for Spentrup, 21 km syd for Hadsund og 13 km nordøst for Randers. Byen hører til Randers Kommune og ligger i Region Midtjylland.

Hald hører til Hald Sogn. Hald Kirke ligger i den sydvestlige ende af byen. Hald er højt beliggende med udsigt til Randers Fjord, Kattegat og glimt af Mariager Fjord. Hald Møllevej når op i 103 m o.h.

Faciliteter 
Hald Forsamlingshus blev bygget i 1889 og udvidet i 1952. Det kan rumme 140 personer, heraf 110 i den store sal, som har scene, og 30 i den lille sal. Huset har service til 100 personer.
 
Hald-Kærby Centralskole blev indviet i 1961. Den havde 0.-7. klasse og ca. 100 elever, da den blev lukket i starten af 2010'erne. Skolen benyttes nu af CSV Randers (Center for Specialundervisning for Voksne). Børnene blev flyttet til Korshøjskolen i Harridslev og i 2015 til Grønhøjskolen i Øster Tørslev.

Den lokale idrætsforening Hald IF blev i 1965 lagt sammen med naboklubben Gjerlev-Enslev IF og omdøbt til Boldklubben 65. Hald har dog sin egen gymnastikforening.

Historie 
I 1870 blev der oprettet en sparekasse i Hald.

Jernbanen 
Hald fik station på Randers-Hadsund Jernbane (1883-1969). Stationen blev anlagt på bar mark 2 km nordvest for kirkelandsbyen. Den var krydsningsstation med to perronspor og et læssespor. Stationsbygningen er bevaret på Kærbyvej 29.

Kendte personer fra Hald 
Johan Exner (1897-1981) var sognepræst i Hald-Kærby pastorat 1923-64, fra 1931 provst. Han begyndte i 1937 at rejse rundt i landet for at overtale lodsejere tæt op ad de gamle kirker til frivillige fredninger, så synligheden af kirkerne og udsynet fra dem blev sikret. Især i 1950'erne blev der indgået mange aftaler, så der nu findes ca. 1.100 af disse "Provst Exner-fredninger".

Johan Exner, der er begravet på Hald Kirkegård, blev far til to kunstnerisk begavede sønner, begge født og opvokset i Hald:
 Johannes Exner (1926-2015), arkitekt og lektor i restaurering. Han mødte sin kone Inger Exner (født Würtzen) på Randers Statsskole, og de to har i samarbejde tegnet mange prisbelønnede kirker og bygninger i Danmark og udlandet samt udført en del restaureringer, heriblandt af Koldinghus.
 Bent Exner (1932-2006)), guldsmed, kendt for sin unikke smykke- og kirkekunst og en af de få i Danmark, der beherskede lueforgyldning.

Johan Exner var logivært for modstandsbevægelsen, som Johannes Exner også kom med i. De blev i 1945 arresteret af Gestapo.

Det menes, at slægten Hall, der bl.a. tæller konseilspræsident Carl Christian Hall, stammer fra Hald.

Noter

Eksterne kilder/henvisninger 

 Hald – en landsby på toppen
 Kommuneplan Randers 2013: Mindre byer, Hald 

Byer i Randers Kommune
Børstenbinding

Børstenbinding er et gammelt håndværk til fremstilling af børster. Det er også et emne, der undertiden tages op i skolefaget sløjd, men især inden for husflid.

Børstenbindererhvervet 
En stor del af børstenbindernes arbejde er i vore dage overgået til maskinel produktion, så det er et uddøende erhverv. Imidlertid er børstenbinding et fag med en langvarig tradition for også at kunne varetages af blinde. Helt op til midten af det tyvende århundrede huskes børstenbinderfaget for at have afsat sine varer ved dørsalg.

En børstenbinder binder også den type koste, der er bundet på en bund ligesom en børste; men erhvervet som kostebinder er ikke det samme som børstenbinder.

Dansk Husflidsselskab 
Børstenbinding har en stærk position som husflidsemne og er ofte blevet udbudt som kursus af husflidsforeninger. Uden for det egentlige erhverv som børstenbinder finder vi især børstenbinding inden for husfliden.

Sløjdemne 
Børstenbinding er et af de mange temaer, der kan tages op i sløjdundervisningen; men det er nok kun et fåtal af elever, der når at stifte bekendtskab med området. Det kan skyldes, at børstenbinding har et stort indhold af regelret håndværk i forhold til kreativitet og design, som skal tilgodeses i nutidig sløjdundervisning. Der er imidlertid gode muligheder for at virke kreativt med børstetræets udformning; men hvis børsten skal kunne bruges til noget, er det ikke helt lige meget, hvordan børstehårene er sat fast. Elever, der er svage i kreativitet og design, har kunnet få en opblomstring ved at opnå færdighed i den rent håndværksmæssige del af børstenbinding. De har simpelthen opnået stor håndværksmæssig færdighed i at sætte børstehår i børsterne, og den del af produktionen kan ikke foregå på alle mulige måder. Selv med aktuelle undervisningsmål i kreativitet og design er det også væsentligt at kunne styrke den enkelte elevs selvværd.

Litteratur 
 Kapitlet Børstenbinding af Kaj Sørensen og Kurt Svarre i: Håndbog i sløjd, Andre materialer, Dansk Skolesløjds Forlag, 2006, 
 Kaj E. Sørensen: Børstenbinding – husflid/hobby, Dansk Skolesløjds Forlag, 1991 (standardværket). 
 Bind børster med "børsterne" af Jens Beermann i: Sløjd 6, 1997, p. 154 (Alle tiders gode, korte, brugbare, »kom-hurtigt-i-gang«-vejledning på én side).
 Strigler, børster og koste af Sille Sigsgaard Clausen i: Sløjd 1, 2012, p. 6 (Dækker design-aspektet).

Referencer 

Sløjd
Husflid
Håndværk
Materiel kultur
Kulturteknik
Håndværk og design
Børste

En børste er et redskab med stive hår til for eksempel rensning, rengøring, udfiltring, hårpleje, make up, maleri eller overfladebehandling.
Mange børstetyper er et håndredskab beregnet til at blive benyttet med en hånd.

En tandbørste er en enhåndsbetjent håndredskab til at rengøre mundens tænder. Tandbørste bruges sædvanligvis sammen med tandpasta og vand. Ofte er skaftet af plastik.

For en stålbørste er hårene lavet af stål.
Stålbørste kan være et håndredskab med træskaft eller en børste beregnet til at rotere.

Rengøringsartikler
Sachsen-klassen

Sachsen-klassen (eller Type 124) er Deutsche Marines primære luftforsvarsfregatter. Klassen er bygget på det samme grundlæggende design som Brandenburg-klassen, dog med forbedrede stealthegenskaber. Kontrakten for de 3 fregatter blev indgået i 1996, samtidig blev der tegnet en option på en fjerde enhed der skulle hedde Thüringen, denne option blev dog ikke udnyttet. 

Alle tre enheder i klassen er navngivet efter tyske by- og delstater og hører til 2. Fregattengeschwader (2. Fregateskadre) som har basehavn i Wilhelmshaven.

Referencer, kilder og eksterne links 

 Deutsche Marine: SACHSEN-Klassen (På tysk)
 Naval-technology: Sachsen-klassen

Krigsskibe fra Tyskland
Tysklands militær
Fregatter
Mont Pinçon

Mont Pinçon er det højeste punkt i Calvados departementet i Normandiet med en højde på 362 meter over havets overflade. Det ligger i den vestlige del af det schweiziske Normandiet omkring 30 km sydvest for Caen ved landsbyen Plessis-Grimoult.

På bjerget foregik det i 1944 mange strategiske kampe under slaget om Normandiet i Operation Bluecoat. I 1956 opstillede "Radiodiffusion-Télévision Française" (RTF, nu TDF) en sendemast, som var 200 meter høj, som stadig betjener det meste af Basse-Normandie regionen.

Eksterne kilder 
 

 

Pincon, Mont
Biersted Mose

Biersted Mose er en del af Store Vildmose.

Eksterne kilder/henvisninger 
 Miljøministeriets side om Store Vildmose
 Artsliste fra Biersted mose
 Liste med observationer af dyr og planter

Naturområder i Nordjylland
Jammerbugt Kommunes geografi
Moser i Danmark
Rødding Kirke (Viborg Kommune)

Rødding Kirke er en dansk folkekirke, beliggende 9 km nordøst for Viborg i byen Rødding. 

Skib og kor er bygget i romansk stil og blev opført i 1200-tallet. Senere i 1400-tallet blev klokketårnet rejst ved skibets vestgavl og våbenhuset blev bygget ved syddøren. 
Både klokketårnet og våbenhuset er bygget i sengotisk stil og opført med munkesten. Norddøren, som var kvindernes dør, er i dag tilmuret. 

En større omsætning af murværket i 1891 har slettet de fleste spor af enkeltheder, dog kan man spore enkelte rundbuevinduer i nordmuren. På kirkegården er henlagt et større antal ældre gravsten, som er ret nedslidte og svære at tyde. Kirken blev istandsat i 1958.

På nordsiden af skibet findes en skakbrætsten med 7 vandrette og 13 lodrette rækker.

Skibet har fladt bjælkeloft. Den runde korbue er bevaret med profilerede kragbånd og skråkantsokkel. Koret fik indbygget otteribbet hvælv i sengotisk tid. Kirkens inventar præges af tilhørsforholdet til herregården Sødal. Altertavlen fra slutningen af 1730'erne er skænket af Margrethe Dorthea Brahe, i storfeltet ses Korsfæstelsen, omkring maleriet ses Peter  og Paulus, nederst ses et såkaldt præstespejl, der giver en opsang til præsten, altertavlen bærer Anders Kierulfs initialer, alterskranken af smedejern bærer våben for Anders Kierulf og hustru. Prædikestolen fra 1646 har arkadefelter med bibelske relieffer, den er skænket af Verner Parsberg, på opgangen er indsat en række alabastrelieffer, der formodentlig stammer fra et husalter dateret til begyndelsen af 1600-tallet. I kirken er bevaret en del stolegavle fra 1600-tallet, bl.a. med våben for Didrik Iversen. Omkring orglet er opstillet en række apostelmalerier fra midten af 1700-tallet, de stammer fra et tidligere pulpitur. I koret er ophængt et epitafium fra 1649 over Verner Parsberg (død 1665). I kirken er desuden ophængt et maleri af Margrethe Dorthea Brahe og Anders Kierulf. På skibets sydvæg er ophængt et broderet antependium med 32 helgener, klædet menes at stamme fra slutningen af 1300-tallet. I skibets vestende mod nord er opstillet en herskabsstol fra 1753.

Den romanske døbefont af granit har glat kumme og rund fod.

Noter

Eksterne kilder/henvisninger 

 Om Rødding Kirkes på dens hjemmeside
 Rødding Kirke  hos nordenskirker.dk
 Rødding Kirke hos KortTilKirken.dk

Kirker i Viborg Kommune
Kirker i Viborg Stift
Kirker i Viborg Amt
Rip Torn

Elmore Rual "Rip" Torn, Jr. (født 6. februar 1931, død 9. juli 2019) var en amerikansk skuespiller bedst kendt som Artie fra komedieserien The Larry Sanders Show (1992-1998)

Filmografi 
 U.N.C.L.E. slår til (1966)
 Manden som kom ned på jorden (1976)
 Coma (1978)
 City Heat (1984)
 Nadine - en skudsikker affære (1987)
 Den beskidte bande (1987)
 Transit til himlen (1991)
 Beyond the Law (1992)
 RoboCop 3 (1993)
 Herkules (1997)
 Men in Black (1997)
 Fix og færdig (1998)
 Wonder Boys (2000)
 Men in Black II (2002)
 Freddy Got Fingered (2002)
 Dodgeball (2004)
 Welcome to Mooseport (2004)
 3 familier + 1 begravelse (2004)
 Dodgeball: A True Underdog Story (2004)
 Marie Antoinette (2006)
 30 Rock (2006)
 Bee Movie (2007)

Referencer

Eksterne henvisninger 

 

Filmskuespillere fra USA
Theodore Shapiro

Theodore Shapiro (født 29. september 1971) er en amerikansk filmkomponist der bl.a. har lavet musikken til film som Old School og The Mysteries of Pittsburgh. Det er specielt komediefilm Shapiro arbejder med.

Udvalgt filmografi 
 Old School (2003)
 Along Came Polly (2004)
 Starsky & Hutch (2004)
 Dodgeball: A True Underdog Story (2004)
 Fun with Dick and Jane (2005)
 The Devil Wears Prada (2006)
 You, Me and Dupree (2006)
 Blades of Glory (2007)
 Mr. Woodcock (2007)
 The Mysteries of Pittsburgh (2008)
 Semi-Pro (2008)
 Tropic Thunder (2008)
 Marley & Me (2008)
 I Love You, Man (2009)
 Year One (2009)

Se også 
 Frat Pack

Eksterne henvisninger 
 

Filmkomponister fra USA
Komponister fra USA
Ranville

Ranville er en kommune i Calvados departmentet i Basse-Normandie regionen i det nordvestlige Frankrig. Byen ligger 8 km nord for Caen.

Historie 
Ranville har rødder tilbage til antikken. Romervejen mellem Pont-Audemer og Bayeux passerede gennem kommunen. Rejsende tog en båd ved Ranville til til havnen i Bénouville og fortsatte rejsen. Det var først i det 19. århundrede at færgen blev erstattet med en drejebro.

Der udviklede sig et landbrugsområde i kommunen og det fik navnet Rando, et germansk navn som blev kædet sammen med det latinske villa som betyder en bolig på landet.. Gennem århundrederne udviklede der sig forskellige aktiviteter:

 Brydning af Caen-sten som er en flødefarvet kalksten, der i stort omfang blev eksporteret til England via Orne-floden
 Aktiviteter på floden, såsom fiskeri
 Landbrug

I 1860 besluttede boboerne i Ranville at nedbryde deres kirke. De beholdt kun klokketårnet fra det 11. århundrede som stadig findes og står ved den nye kirke.

Ranville var den første landsby i Frankrig, som blev befriet den 6. juni 1944 af 13. britiske faldskærmsbataljon under ledelse af oberstløjtnant Peter Luard. Château du Heaume, en herregård på en etage fungerede efterfølgende som hovedkvarter for 6. luftbårne division.

Seværdigheder 

 Stedet ved broen i Bénouville er mest kendt for Pegasusbroen og krigskirkegården
 Kirken (kloster fra 12. århundrede)
 Le château de Ranville (slot)
 Le château du Hom (slot)
 Le château du Mariquet (slot)
 Herregården fra 16. århundrede i rue de la Grange aux Dimes

Venskabsbyer 
Ranville er venskabsby med :
 Motten, Tyskland (Bayern)
 Petworth, Storbritannien

Referencer

Eksterne kilder 

 Ranville på l'Institut géographique national 

Byer i Calvados
Brandenburg-klassen

Brandenburg-klassen (eller Type 123) blev bestilt i juni 1989. Klassen er tiltænkt rollen som antiubådsfregat, men er også i stand til at deltage i luftforsvar samt overfladeoperationer. Skibene er de første i Deutsche Marine som er bygget med henblik på stealth. Skibene er ved at undergå en større opgradering, og får blandt andet tilføjet en VDS, udskiftet sine Sea Sparrows med Evolved Sea Sparrows. Desuden udskifter man Exocet antiskibsmissilerne med svenske RBS 15 Mk. 3 antiskibsmissiler, da den franske leverandør har besluttet at indstille vedligeholdelsen af disse aldrende missiler.

Alle skibene i klassen er navngivet efter tyske del- og fristater og tilhører 2. Fregattengeschwader (2. Fregateskadre) i Wilhelmshaven.

Eksterne links 

 Deutsche Marine: Brandenburg-klassen 
 Naval-technology: Brandenburg-klassen 

Krigsskibe fra Tyskland
Fregatter
Thusnelda Moltke

Thusnelda Henriette Maria Moltke (21. februar 1843 på Grünholz, Slesvig – 20. februar 1928 i Hillerød) var en dansk komtesse og skolebestyrerinde. Hun grundlagde i 1870 Th. Moltkes Borgerskole for Pigebørn, der blev til først Østersøgades Gymnasium og siden skiftede navn til Kildegård Gymnasium, nu Kildegård Privatskole og flyttede til Gentofte.

Hun var datter af generalkrigskommissær, greve Adam Gottlob Moltke (1798-1863) og Rosalie f. Hennings (1801-1885).

Kilder 
 Beskrivelse hos Dansk Kvindebiografisk Leksikon

Thusnelda
Skolefolk fra Danmark
Danskere i 1800-tallet
Danskere i 1900-tallet
Modtagere af Fortjenstmedaljen i guld
Personer i Dansk Kvindebiografisk Leksikon
Komtesser fra Danmark
Estadio Centenario

Estadio Centenario er et stadion i Montevideo i Uruguay, der primært bliver brugt til fodbold. Stadionet er hjemmebane for henholdsvis Uruguays fodboldlandshold og storklubben CA Peñarol, og blev bygget i årene 1929-1930. Det har plads til ca. 74.000 tilskuere.

Historie 
Estadio Centenario blev bygget i 1929-1930, så det kunne stå klart til det første Fodbold-VM nogensinde, VM i 1930, som Uruguay skulle arrangere. Her lagde stadionet græs til alle uruguayanernes gruppekampe, samt begge semifinaler. Slutteligt arrangerede det den 30. juli 1930 den første VM-finale nogensinde, da Uruguay besejrede Argentina med 4-2, og dermed på hjemmebane sikrede sig historiens første VM-titel.

Siden VM i 1930 har Estadio Centenario været fast hjemmebane for Uruguays landshold. Det har desuden flere gange været benyttet i forbindelse med det sydamerikanske mesterskab Copa América, som Uruguay har været værter for hele syv gange. Senest i 1995, hvor hjemmeholdet igen selv tog titlen. Til daglig fungerer det desuden som hjemmebane for traditionsklubben CA Peñarol.

Eksterne henvisninger 
 World Stadiums stadionprofil

Noter 

Fodboldstadioner i Uruguay
Montevideo
Etableret i 1930
Bartholomew Roberts

Bartholomew Roberts (født John Roberts, den 17. maj 1682, død 10. februar 1722) var en walisisk pirat også kendt som Black Bart, dette navn blev dog aldrig brugt i hans levetid. Roberts var en af 1700-tallets mest frygtede og succesfulde pirater. På kun 4 år angreb og erobrede han omkring 470 skibe og plyndrede på den afrikanske kyst, Brasilien og Newfoundland. 

Roberts blev dræbt i 1722 uden for Cape Lopez i Gabon i en kamp mod kaptajn Chaloner Ogle på skibet HMS Swallow. Store dele af Roberts besætning blev taget til fange og 52 af dem henrettet ved hængning.

Eksterne henvisninger 

Pirater
Personer fra Wales
Baden-Württemberg-klassen

Baden-Württemberg-klassen (eller Type 125) er en klasse af fregatter der er ved at blive bygget for Deutsche Marine. De er i modsætning til tidligere typer bygget med et større hensyn til fredsskabende samt fredsbevarende missioner og er derfor blandt andet udstyret med vandkanoner, lyskastere og plads til to 20 fods containere. Klassen er yderst automatiseret, hvilket gør at den har en forholdsvis lille besætning på 110 mand i forhold til andre skibe i samme størrelse.

Klassen er ligesom Braunschweig-klassen, Brandenburg-klassen og Sachsen-klassen bygget med henblik på stealth, og har mange sammenfald i de tekniske systemer der tillader en vis synergieffekt. Klassen er også designet til at kunne operere i meget lange perioder uden at skulle til eftersyn. Mindre eftersyn skal gøres efter 5.000 timers sejlads og større eftersyn skal gøres hver 60. måned. Disse lange perioder gør skibene i stand til at være deployeret langt væk over længere perioder.

Problemer 
Baden-Württemberg-klassen har flere børnesygdomme. Problemerne består blandt andet at skibet hælder til styrbord og at skibet er alt for tungt. Disse faktorer betyder at skibets operationsevne er forringet, dets operationsomkostninger er fordyret samt fremtidige opgraderingsmuligheder er forringet da skibet stort set allerede har opbrugt det vægtoverskud der ellers var tilsigtet fremtidige opgraderinger. Derudover er der problemer med operationsrummet hvorfra mange af skibet funktioner kontrolleres. Som et resultat af disse fejl har den tyske militærmaterielanskaffelsesorganisation nægtet at tage imod leveringen af det første skib i klassen, F222 Baden-Württemberg før et antal fejl er rettet.

Skibe i klassen

Referencer

Eksterne henvisninger 

 Deutsche Marine: Baden-Württemberg-klassen (tysk)
 dmkn.de: Baden-Württemberg-klassen (tysk) 

Krigsskibe fra Tyskland
Tysklands militær
Fregatter
Adam Gottlob Ferdinand Moltke

Adam Gottlob Ferdinand greve Moltke (1. januar 1748 på Bregentved – 16. august 1820 i Ringkøbing) var en dansk greve og søofficer, far til Adam Gottlob Moltke.

Han var 8. barn af statsmanden, lensgreve Adam Gottlob Moltke og født 1. januar 1748, blev sekondløjtnant i marinen 1757, sprang premierløjtnantsklassen over og forfremmedes 1760 til kaptajn, blev 1767 kommandørkaptajn, 1775 kommandør og 1781 kontreadmiral.

Blandt hans togter som ung officer kan anføres, at han 1757-58 fulgte kommandør Adam Frederik Lützow på dennes rejse til Konstantinopel. 1768 ansattes Moltke som auskultant i Admiralitetet; året efter rejste han udenlands og udnævntes til generaladjudant. 1770 gik han med schoutbynacht Kaas på togt mod Algier; fra dette hjemsendtes han med efterretninger om ekspeditionens uheldige udfald, fik to skibe under sin kommando og sejlede med dem for at forstærke eskadren i Middelhavet, hvor Kaas afløstes af Simon Hooglant. Under denne og som chef for linjeskibet Grønland foretog han derefter flere krydsture, opbragte skibe og viste sig i det hele meget virksom. Han kom tilbage 1773, foretog det påfølgende år de indledende havneopmålinger til anlægget af Ejderkanalen og blev 1775 assessor i Admiralitets- og Kommissariatskollegiet. 1777 blev han hvid ridder.

1778 og 1780 fulgte han den engelske flåde under en del af dennes krigsoperationer mod franskmændene. 1781 viste han sig ligeledes som chef for linjeskibet Prinsesse Sophie Frederikke ualmindelig driftig ved opbringelse af kapere. Ved kollegiernes adskillelse samme år overtog han stillingen som 3. deputeret i Admiralitetskollegiet. 1782-84 førte han linjeskibet Oldenborg på togt i Middelhavet, hvor han var genstand for megen opmærksomhed ved den sicilianske konges hof. Ved oversekretæren Frederik Christian Rosenkrantz' afgang 1788 erholdt han referatet af søetatens sager for kongen. Moltke var i 1784-89 medlem af mange vigtige kommissioner til ordning af marinens forhold.

1791 ægtede han Ide Bertha komtesse Raben (5. oktober 1774 på Aalholm – 13. august 1820), datter af Otto Ludvig greve Raben og Henningia f. Buchwald. 1797 fik han afsked med viceadmirals karakter og døde som kammerherre 16. august 1820. Moltke, der 1784 blev æresmedlem af Videnskabernes Selskab, omtales af Baden (Chr. VII's Reg. Aarb. S. 161) som "den brave Moltke", der i Jylland henlevede sine sidste år i en beklagelig sindssvaghed.

Kilder 
 Dansk Biografisk Leksikon

Adam Gottlob Ferdinand
Admiraler fra Danmark
Medlemmer af Videnskabernes Selskab
Grever fra Danmark
Danskere i 1700-tallet
Danskere i 1800-tallet
Riddere af Dannebrog (1671-1808)
Personer i Dansk Biografisk Leksikon
Kammerherrer fra Danmark
Juridisk Forening (København)

Juridisk Forening er en forening for jurister stiftet i København i 1881.

Foreningen blev stiftet 7. april 1881 i Karel van Manders Gård på Østergade nr. 15 (lokalet for den gamle Kongens Klub) af en gruppe jurister, der bl.a. inkluderede højesteretssagfører O.J. Levison, overretsassessor Hans Øllgaard og departementschef i Justitsministeriet C.F. Ricard.

Foreningens formål var at samle juristerne i hovedstaden og holde juridiske foredrag og diskussionsaftener, men foreningen har aldrig fået nogle egentlige vedtægter.

Der er i øjeblikket ca. 300 medlemmer i foreningen.

Formænd for foreningen 
 1881-1900: Professor Carl Goos
 1900-1903: Justitiarius Niels Lassen
 1903-1923: Professor Julius Lassen
 1923-1929: Professor Carl Torp
 1929-1946: Professor Henry Ussing
 1946-1965: Professor O.A. Borum
 1965-1984: Professor Anders Vinding Kruse
 1984-2010: Professor, senere ombudsmand Hans Gammeltoft-Hansen
 2010-nu: Professor Mads Bryde Andersen

Kilder 
 Niels Klerk, Anders Vinding Kruse & J.A. Melchior (red.), Juristen i satirens og humorens streg – Juridisk Forening 1881-1981, Juristforbundets Forlag 1981. 

Foreninger i København
Etableret i 1881
Juridiske foreninger
Juridisk Forening

Juridisk Forening har flere betydninger:

 Juridisk Forening (København)
 Juridisk Forening SDU
Hallekirke

En hallekirke har mindst to skibe (haller) af samme eller næsten samme højde.

Skibe 
Almindeligvis er hallekirken treskibet, og det midterste skib belyses indirekte gennem de store vinduer i sideskibenes ydervægge. I de tilfælde midterskibet er højere end sideskibene, taler man om en trindelt hallekirke.

Typen kan have op til fem skibe (Sankt Petri i Lübeck).

Støtte 
Da skibene støtter hinaden, er der ikke behov for udvendige stræbebuer.

Hallekirker i Danmark 

 Maribo Domkirke
 Klosterkirken (Nykøbing Falster)
 Sankt Marie Kirke (Sønderborg)
 Sankt Nicolai Kirke (Vejle)

Kilder 
Gotik : arkitektur. skulptur, malerkunst, Rolf Toman,

Se også 
 internationale lister i franske og tyske wikipedia.
 Basilika

Kirkearkitektur
Kirker